แบงก์กู้ซากสาขาไฟไหม้โยกลูกค้าชั่วคราว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ธนาคารรับมือวิกฤตวางเพลิงทั่วกรุง โยกพนักงานลูกค้าสาขาไฟไหม้ไปไว้สาขาสำรอง พร้อมเปิดให้บริการจันทร์ 24 พ.ค.
นายวีรวัฒน์ ปัณฑวังกูร รองกรรมการผู้จัดการ ธนาคารกสิกรไทย เปิดเผยว่า ได้ย้ายที่ทำการสาขาสำรองชั่วคราว แทนสาขาที่ถูกวางเพลิงอันประกอบด้วย สาขาซอยงามดูพลี จะย้ายไปที่สาขาคลองเตย และสาขาอนุสาวรีย์ชัยจะย้ายไปที่สาขาซอยรางน้ำ 
ทั้งนี้ สาขาชั่วคราวจะเปิดทำการในพื้นที่ที่จัดไว้เป็นสัดส่วน เช่น สาขาซอยงามดูพลีจะอยู่บนชั้น 2 ของสาขาคลองเตย เพื่อรองรับธุรกรรมบางประเภทที่ลูกค้าจำเป็นต้องใช้บริการที่สาขาแม่ เช่น การเปิดปิดบัญชีบางประเภท หรือธุรกรรมบางประเภทของลูกค้านิติบุคคล 
ขณะที่ธุรกรรมฝากถอนโอนทั่วไป ลูกค้าสามารถใช้บริการสาขาไหนก็ได้ไม่แตกต่างกัน 
นายวีรวัฒน์ กล่าวว่า ได้รับรายงานเบื้องต้นเท่าที่จะเข้าไปสำรวจได้ว่ามีเอทีเอ็มได้รับความเสียหาย 13 เครื่อง ในจำนวนนี้มี 1 เครื่องพบว่าเงินในเครื่องหายไป แต่ยังไม่ทราบจำนวน 
“เป็นตู้ที่อยู่ในที่ลับ บวกกับคนที่ทำมีเวลาเพียงพอ และใช้อุปกรณ์บางอย่างเอาเงินออกไป เพราะถ้าเป็นตู้ทั่วๆ ไปที่อยู่ตามถนน คงเอาออกไปไม่ได้” นายวีรวัฒน์ กล่าว
นายวีรวัฒน์ กล่าวว่า ธนาคารได้ทำประกันภัยที่ครอบคลุมถึงภัยจลาจลไว้ก่อนหน้านี้แล้ว ซึ่งก็เข้าใจบริษัทที่ไม่ได้ทำประกันจลาจล เพราะเหตุการณ์แบบนี้ไม่มีใครคาดคิดว่าจะเกิด พอเกิดการจลาจลขึ้น บริษัทที่ทำก็อาจถูกมองว่าเป็นคนรอบคอบ แต่ถ้าไม่มีจลาจลเกิดขึ้น ก็อาจถูกมองว่านำเงินหลักล้านบาทไปทิ้ง เรื่องประกันเป็นเรื่องมุมมอง
นายชัยวัฒน์ อุทัยวรรณ์ ประธานเจ้าหน้าที่บริหาร และกรรมการผู้จัดการใหญ่ ธนาคารนครหลวงไทย กล่าวว่า สาขาสยามสแควร์ที่เสียหายหมดนั้น เงินในตู้เอทีเอ็มไม่หาย และของทุกอย่างยังอยู่ในห้องมั่นคง กำลังรอพยานไปเปิดห้องมั่นคงพร้อมๆ กันเพื่อตรวจสอบ 
สำหรับลูกค้าสาขาสยามสแควร์ที่ถูกไฟไหม้เสียหายให้ไปใช้บริการที่สาขารอบนอกสยามสแควร์ เช่นเดียวกับลูกค้าสาขาราชปรารภ สามารถใช้บริการสาขารอบนอกราชปรารภได้ รายละเอียดติดตามได้ที่เว็บไซต์ของธนาคาร 
นายชัยวัฒน์ กล่าวว่า ช่วงที่มีเหตุการณ์ความวุ่นวายเกิดขึ้น ธนาคารได้ทำประกันภัยจลาจลไว้ครอบคลุมแล้ว 
นางรัชนี นพเมือง ผู้ช่วยผู้จัดการใหญ่ ธนาคารกรุงเทพ กล่าวว่า ธนาคารพร้อมเปิดสาขาทั่วประเทศ และให้บริการทางการเงินทุกประเภทตามปกติ ในวันจันทร์ที่ 24 พ.ค.นี้ ยกเว้น 6 สาขาที่อยู่ระหว่างการประเมินสภาพโครงสร้างของตัวอาคารโดยวิศวกร ร่วมกับสำนักการโยธา กรุงเทพมหานคร ซึ่งได้แก่ สาขาถนนดินแดง สาขาอโศกดินแดง สาขาคลองเตย สาขาสะพานเหลือง สาขาเซ็นทรัลเวิลด์ และสาขาบิ๊กซีราชดำริ
สำหรับ 6 สาขาที่ยังไม่เปิดให้บริการ มีสาขาใกล้เคียงที่สะดวกได้แก่ สาขาอาคารยาคูลท์ ถนนพหลโยธินใกล้สนามเป้า (ใกล้เคียงสาขาดินแดง) สาขาถนนพระราม 9 (ใกล้เคียงสาขาอโศกดินแดง) สาขาสุขุมวิท 43 (ใกล้เคียงสาขาคลองเตย) สาขาวงเวียน 22 ก.ค. (ใกล้เคียงสาขาสะพานเหลือง) สาขาบางกะปิ (ใกล้เคียงสาขาเซ็นทรัลเวิลด์) สาขาโรงพยาบาลพญาไท 2 (ใกล้เคียงสาขาบิ๊กซีราชดำริ) 
ทั้งนี้ ธนาคารกรุงเทพทุกสาขาทั่วประเทศ พร้อมให้บริการทางการเงินทุกประเภทแก่ลูกค้าเช่นเดิม ลูกค้าที่ต้องการทราบที่ตั้งของสาขาในย่านใกล้เคียงกับสาขาเดิมที่ยังไม่เปิดให้บริการ สามารถสอบถามได้ที่บริการบัวหลวงโฟน โทร. 1333 หรือตรวจสอบได้ที่เว็บไซต์ธนาคาร www. bangkokbank.com ส่วนความเสียหายต่ออาคารและทรัพย์สินนั้น ธนาคารอยู่ระหว่างการดำเนินการร่วมกับวิศวกรและส่วนราชการที่เกี่ยวข้อง เพื่อจะได้ซ่อมแซมให้สามารถเปิดให้บริการแก่ลูกค้าโดยเร็ว
“นอกจากการทำธุรกรรมทางการเงินผ่านสาขาแล้ว ลูกค้ายังสามารถใช้บริการผ่านช่องทางต่างๆ ที่มีความสะดวกเช่นเดียวกัน หรือผ่านช่องทางบริการทางอิเล็ก ทรอนิกส์ได้โดยสะดวกแม้ในช่วงเวลาที่สาขาปิดทำการ เช่น เบิกถอนเงินสดผ่านเครื่องเอทีเอ็ม ธนาคารทางอินเทอร์เน็ต บัวหลวงไอแบงกิ้ง ที่ลูกค้าสามารถใช้บริการได้ทั้งทางเครื่องคอมพิวเตอร์และโทรศัพท์มือถือ ธนาคารทางโทรศัพท์ บัวหลวงโฟน โทร. 1333 หรือ 026455555” นางรัชนี กล่าว 
ธนาคาร ซีไอเอ็มบี ไทย ขอแจ้งสาขาสำรองสำหรับลูกค้าของสาขาที่ได้รับผลกระทบจากสถานการณ์ภายในประเทศ 
ธนาคารซีไอเอ็มบี ไทย แจ้งว่า ตั้งแต่วันที่ 24 พ.ค.เป็นต้นไป ขอให้ลูกค้าของธนาคารที่ต้องการติดต่อทำธุรกรรมในสาขาที่ได้รับผลกระทบ ติดต่อใช้บริการ ณ สาขาสำรองที่ธนาคารได้จัดเตรียมไว้ดังนี้ สาขาลุมพินีใช้บริการได้ที่สาขาถนนจันทน์ สาขาสยามสแควร์ใช้บริการได้ที่สาขามาบุญครองเซ็นเตอร์ สาขาประตูน้ำ (ในกรณีที่เจ้าหน้าที่ยังไม่อนุญาตให้เข้าพื้นที่) ให้ลูกค้าติดต่อใช้บริการได้ที่สาขาเคเอสแอล ทาวเวอร์ และสาขาสำนักงานใหญ่ ถนนหลังสวน (ในกรณีที่เจ้าหน้าที่ยังไม่อนุญาตให้เข้าพื้นที่) ขอให้ลูกค้าติดต่อใช้บริการได้ที่สาขาถนนสาทร 
ทั้งนี้ แม้จะมีสาขาของธนาคารบางแห่งได้รับความเสียหายจากกรณีดังกล่าวบ้าง แต่จะไม่ส่งผลกระทบใดๆ ต่อการดำเนินธุรกรรมและการให้บริการแก่ลูกค้าของสาขา รวมถึงข้อมูลต่างๆ เนื่องจากธนาคารได้มีการเตรียมความพร้อมในภาวะฉุกเฉิน โดยมีระบบการสำรองข้อมูลของลูกค้าไว้ในสถานที่ปลอดภัย ตลอดจนจัดเก็บเอกสารสำคัญไว้ ณ ห้องมั่นคงของธนาคารไว้เรียบร้อยแล้ว
ด้านธนาคารเอชเอสบีซีแจ้งว่า สาขาของธนาคารเอชเอสบีซี และศูนย์บริการลูกค้าเอชเอสบีซี พรีเมียร์ ซึ่งตั้งอยู่ ณ ถนนพระราม 4 เปิดให้บริการตั้งแต่วันที่ 24 พ.ค.นี้ ตามเวลาทำการปกติ และให้บริการถอนเงิน ฝากเงินสด/ฝากเช็ค หรือชำระค่าบัตรเครดิตที่ตู้เอทีเอ็ม และเครื่องทำรายการอัตโนมัติ ซึ่งตั้งอยู่บริเวณชั้น G ของธนาคารได้ตามปกติ